ПОЛ ВЕРЛЕН

ЖЕЛАНИЕ

Част 0 от „Сатурничеки стихотворения“

Превод от френски: Кирил Кадийски, 1994

chitanka.info

О, първите жени! Любовните тегла!

Цъфтяща плът, лазур в очите, къдри — злато

и онзи изблик плах на чувство непознато,

на ласки, сред дъха на младите тела!

Далече са, уви, далече пиршествата

невинни! Пролетта на жалбите крила

размаха и се скри сред черната мъгла

на моята печал, погнуса и отврата!

И ето, сам съм днес, без капка вяра в мен,

посърнал, блед и сам, от старец по-студен,

като сирак, лишен и от сестра любима…

О ти, жена с очи, в които се чете

любов, ти, мургава и мъдра, несмутима,

ела и целуни ме — сякаш съм дете!

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги